Dolmetscher

En Dolmetscher oder eng Dolmetscherin ass eng Persoun, déi dolmetscht, dat heescht déi déi geschwat Kommunikatioun oder Kommunikatioun an Zeechesprooch vun enger Ausgangssprooch an eng Zilsprooch iwwerdréit. Déi Aktivitéit gëtt meeschtens als Beruff ausgefouert.

Persounen, déi geschriwwen Texter vun enger Sprooch an déi aner iwwerdroen, sinn Iwwersetzer.

De Begrëff "Dolmetscher" kënnt warscheinlech aus der Sproochefamill vun den Turksproochen. Do gëtt et d'Wuert tılmaç, dat awer och selwer eventuell aus enger anerer Sprooch iwwerholl gouf. Och an aneren europäesche Sprooche gëtt et änlech Wierder, wéi am Sloweeneschen (tolmač), am Serbeschen/Kroateschen/Bosneschen (тумач/tumač), am Polneschen (tłumacz), am Tschecheschen (tlumočník), am Ukraineschen (тлумач oder och товкмач) an am Rumäneschen (tălmaci).

2018 hunn an der Europäescher Unioun ronn 180.000 Dolmetscher geschafft, wat deemools 0,1 % vun alle Leit mat enger Aarbecht representéiert huet.

Zu Lëtzebuerg vertrëtt de Lëtzebuerger Iwwersetzer- an Dolmetscherverband (ALTI) d'Interesse vun den Dolmetscher.Den offiziellen Numm ass Association luxembourgeoise des traducteurs et interprètes, mee d'Statute nennen och de lëtzebuergeschen Numm an den däitschen Numm (Luxemburger Übersetzer- und Dolmetscherverband). Websäit: www.traducteurs-interpretes.lu.

 Kuckt och 
 Simultandolmetschen

 Um Spaweck 

Kategorie:Dolmetschen